b'\n_START_ARTICLE_\nSkoliniai japon\xc5\xb3 kalboje\n_START_PARAGRAPH_\nSkoliniai japon\xc5\xb3 kalboje yra \xc5\xbeod\xc5\xbeiai, \xc4\xaf japon\xc5\xb3 kalb\xc4\x85 at\xc4\x97j\xc4\x99 i\xc5\xa1 kit\xc5\xb3 kalb\xc5\xb3. Jie gali b\xc5\xabti skirstomi \xc4\xaf dvi dideles grupes: skolinius kilusius i\xc5\xa1 kin\xc5\xb3 kalbos (jap. \xe6\xbc\xa2\xe8\xaa\x9e, kango) ir skolinius i\xc5\xa1 Vakar\xc5\xb3 valstybi\xc5\xb3 kalb\xc5\xb3 (jap. \xe5\xa4\x96\xe6\x9d\xa5\xe8\xaa\x9e, gairaigo). Pirmieji sudaro apie 60\xc2\xa0%, o antrieji - apie 16\xc2\xa0% vis\xc5\xb3 dabartiniame japon\xc5\xb3 kalbos \xc5\xbeodyne esan\xc4\x8di\xc5\xb3 \xc5\xbeod\xc5\xbei\xc5\xb3.\n_START_SECTION_\nIstorija\n_START_PARAGRAPH_\nJapon\xc5\xb3 kalb\xc4\x85 patyr\xc4\x97 didel\xc4\x99 kin\xc5\xb3 kalbos \xc4\xaftak\xc4\x85 jau nuo pirmo abiej\xc5\xb3 pusi\xc5\xb3 kontakto. Kadangi japonai netur\xc4\x97jo savos ra\xc5\xa1to sistemos, kartu su hieroglif\xc5\xb3 plitimu (pradedant VI a.), plito ir kin\xc5\xb3 sukurti moksliniai, religiniai ir kit\xc5\xb3 sri\xc4\x8di\xc5\xb3 terminai. Per ilg\xc4\x85 laik\xc4\x85 jie tapo tiek \xc4\xafprastais, jog prarado skolini\xc5\xb3 status\xc4\x85 ir teb\xc4\x97ra u\xc5\xbera\xc5\xa1omi naudojant kanji. Toks kin\xc5\xb3 kalbos poveikis japon\xc5\xb3 kalbai gali b\xc5\xabti lyginamas su lotyn\xc5\xb3 ir graik\xc5\xb3 kalb\xc5\xb3 \xc4\xaftaka Europos kalboms._NEWLINE_XVI a. d\xc4\x97l aktyv\xc4\x97jan\xc4\x8di\xc5\xb3 prekybini\xc5\xb3 ry\xc5\xa1i\xc5\xb3 su Vakarais, japonai \xc4\x97m\xc4\x97 naudoti kai kuriuos \xc5\xbeod\xc5\xbeius paimtus i\xc5\xa1 portugal\xc5\xb3, ispan\xc5\xb3 ir oland\xc5\xb3 kalb\xc5\xb3, o Meid\xc5\xbei laikotarpiu (XIX a. antra pus\xc4\x97) suaktyv\xc4\x97jo nauj\xc5\xb3 \xc5\xbeod\xc5\xbei\xc5\xb3 skolinimasis i\xc5\xa1 vokie\xc4\x8di\xc5\xb3, ital\xc5\xb3, pranc\xc5\xabz\xc5\xb3 ir ypa\xc4\x8d angl\xc5\xb3 kalb\xc5\xb3. Pastaroji tapo itin populiariu skolini\xc5\xb3 \xc5\xa1altiniu po Antrojo Pasaulinio karo ir i\xc5\xa1lieka iki \xc5\xa1iol. Manoma, jog i\xc5\xa1 jos yra paimta apie 80-90\xc2\xa0% vis\xc5\xb3 nejaponi\xc5\xa1kos ir nekini\xc5\xa1kos kilm\xc4\x97s \xc5\xbeod\xc5\xbei\xc5\xb3.\n_START_SECTION_\nNaudojimas\n_START_PARAGRAPH_\nI\xc5\xa1 kit\xc5\xb3 kalb\xc5\xb3 at\xc4\x97j\xc4\x99 skoliniai pritaikomi prie japoni\xc5\xa1ko tarimo ir ra\xc5\xa1ymo specifikos, dalis gali b\xc5\xabti trumpinami arba i\xc5\xa1 keli\xc5\xb3 \xc5\xbeod\xc5\xbei\xc5\xb3 padaromas vienas junginys. Vakarieti\xc5\xa1ki skoliniai ra\xc5\xa1omi naudojant katakana ra\xc5\xa1to sistem\xc4\x85 ir d\xc4\x97l joje esan\xc4\x8di\xc5\xb3 gars\xc5\xb3 tr\xc5\xabkumo kartais gali stipriai pasikeisti._NEWLINE_Japon\xc5\xb3 kalboje skoliniai naudojami tr\xc5\xabkstant tam tikro termino - pavyzd\xc5\xbeiui, kamera (fotoaparatas, i\xc5\xa1 angl. camera), ankeeto (anketa, i\xc5\xa1 pranc. enqu\xc3\xaate) - arba norint perteikti specifin\xc4\x99 reik\xc5\xa1m\xc4\x99 - biru (vakarieti\xc5\xa1ko stiliaus pastatas, i\xc5\xa1 angl. building), patikslinant original\xc5\xb3 japoni\xc5\xa1k\xc4\x85 \xc5\xbeod\xc4\xaf tatemono (bet koks pastatas), arba shoppingu (apsipirkimas kaip laisvalaikis, i\xc5\xa1 angl. shopping), nusakant papildom\xc4\x85 niuans\xc4\x85 nei kaimono suru (apsipirkimas kaip b\xc5\xabtinyb\xc4\x97)._NEWLINE_Ilgi u\xc5\xbesienieti\xc5\xa1ki \xc5\xbeod\xc5\xbeiai, tap\xc4\x99 japon\xc5\xb3 kalbos dalimi, neretai trumpinami. Pavyzd\xc5\xbeiui, angl. department store (universalin\xc4\x97 parduotuv\xc4\x97) yra pavirtusi \xc4\xaf depaato, o angl. supermarket (prekybos centras) - \xc4\xaf suupaa. Tuo pa\xc4\x8diu nevengiama keli\xc5\xb3 \xc5\xbeod\xc5\xbei\xc5\xb3 jungimo: angl. personal computer (asmeninis kompiuteris), sujungus pirmas abiej\xc5\xb3 \xc5\xbeod\xc5\xbei\xc5\xb3 raides, yra tap\xc4\x99s pasokon, o ma\xc5\xa1inose naudojamas GPS navigacija tuo pa\xc4\x8diu principu i\xc5\xa1 angl. car navigation paversta \xc4\xaf kaanabi._NEWLINE_Kartais i\xc5\xa1 kitos kalbos at\xc4\x97j\xc4\x99s \xc5\xbeodis japon\xc5\xb3 kalboje i\xc5\xa1 dalies pakei\xc4\x8dia arba praranda savo pirmin\xc4\x99 reik\xc5\xa1m\xc4\x99. Pavyzd\xc5\xbeiui, kuuraa (i\xc5\xa1 angl. cooler) rei\xc5\xa1kia ne \xc5\xa1aldytuv\xc4\x85, o oro kondicionieri\xc5\xb3; saabisu (i\xc5\xa1 angl. service, aptarnavimas) - klientui suteikiamas nuolaidas arba dovanas._NEWLINE_Skoliniai yra m\xc4\x97gstami tarp pa\xc4\x8di\xc5\xb3 japon\xc5\xb3, aktyviai naudojami kasdien\xc4\x97j\xc4\x99 kalboje, televizijoje, spaudoje ir kitur.'